TRÜ diplomand Jelena Pljuhhina uuris oma lõputöös "Kirjanduse ja kunsti propaganda ETV vahendussaadetes" aastatel 1973-1982 suurele auditooriumile, ehk Moskvale tehtud saateid (1983, juhendajad Marju Lauristin ja Jelena Tšaplõgina,). Alates 1974. aastast oli kesktelevisiooni ja intervisiooni jaoks programmis keskmiselt 12 ETV saadet aastas. 1974. aastal isegi 20 saadet, kokku 8 tundi. Neist propagandasaadete peatoimetusest kolm saadet, noortesaateid oli neli, üks saade kunsti- ja kirjandussaadete peatoimetusest, muusikasaateid oli kokku seitse, üks saade programmi peatoimetusest ja ülejäänud neli vahendussaadete peatoimetusest. Lõviosa, üle 80% saadetest moodustas kultuuriprogramm.